Document ID: /roh_data/filtered/fineweb-2-filterrobots_roh.jsonl.gz/5696

In punct central da la revisiun parziala davart ils dretgs politics è da stgaffir la basa legala per introducir il votar electronic en il Grischun. En in segund pass l’onn 2018 duai vegnir acquistà il sistem dad e-voting che pussibilitescha a tut tgi che vul da votar electronic. Sco il chantun intunescha haja la segirezza en quai connex emprima prioritad.
Plinavant è planisada ina procedura d'annunzia per candidats en cas d'elecziuns da maiorz sin plaun chantunal u regiunal. Uschia vegnian realisadas las premissas per pudair dar giu la vusch a moda electronica tar elecziuns.
Fasa da test
L'onn 2020 duai cumenzar ina fasa da pilot cun sis vischnancas, ed a partir da l'onn 2021 è planisà da far diever dal sistem er en las ulteriuras vischnancas. Las vischnancas duain pudair decider sezzas, sche ed en tge dimensiun ch'ellas vulan introducir il e-voting. Era sch’ellas vulan duvrar quellas per votaziuns communalas u betg. Vischnancas ch'introduceschan il e-voting duain survegnir contribuziuns chantunalas unicas per far las adattaziuns necessarias da lur software.
Il Cussegl grond vegn a tractar il project en la sessiun da favrer da l'auter onn. Avant era gia diversas giadas vegnì discussiunà davart l'introducziun dal vuschar electronic.
RR novitads 10:00